《次韵滕丞以古风为贽》
宋代·许及之

松柏覆高冈，根株渗七泽。雪霜有古今，柯叶无改易。

上干青云霄，下庇神龙宅。哕哕朝阳鸣，杳杳逢堵迹。

五色绚文章，八音谐金石。群飞竞婆娑，争附第充斥。

匠石既罕遇，社栎顾何益。伶伦不雌雄，嶰竹杂蝼蝈。

蓝田惊世瑞，造物等儿剧。昨曾窥斓斑，今犹眩朱碧。

居然获径寸，几欲按三尺。久之置怀袖，尚尔赊踧踖。

姑凭副墨子，往备庚桑役。

作者简介：许及之（？～一二○九），字深甫，温州永嘉（今浙江温州）人。孝宗隆兴元年（一一六三）进士。淳熙七年（一一八○）知袁州分宜县（明正德《袁州府志》卷六）。以荐除诸军审计，迁宗正簿。十五年，为拾遗。光宗受禅，除军器监、迁太常少卿，以言者罢。绍熙元年（一一九○）除淮南东路运判兼提刑，以事贬知庐州。召除大理少卿。宁宗即位，除吏部尚书兼给事中。以谄事韩侂胄，嘉泰二年（一二○二）拜参知政事，进知枢密院兼参政。韩败，降两官，泉州居住。嘉定二年卒。